अन्ना का समर्थन करने दिल्ली आएंगे बाबा रामदेव  
बाबा रामदेव ने अन्ना को पुलिस हिरासत में लिए जाने का विरोध करते हुए इस कार्रवाई को अलोकतांत्रिक, असंवैधानिक और गैर-जिम्मेदाराना करार दिया।
योगगुरु बाबा रामदेव ने अन्ना हज़ारे को पुलिस हिरासत में लिए जाने का विरोध करते हुए इस कार्रवाई को अलोकतांत्रिक, असंवैधानिक, अमानवीय और गैर-जिम्मेदाराना करार दिया है।  रामदेव बुधवार को दिल्ली आएंगे और संवाददाता सम्मेलन करेंगे।  भारत स्वाभिमान ट्रस्ट की ओर से जारी बयान के मुताबिक, रामदेव ने कहा, जब भी कोई देशभक्त राष्ट्रहित के लिए जनांदोलन चलाता है तो यह सरकार उस पर झूठे आरोप लगाकर और षडयंत्र कर उसका जनांदोलन कुचलने का प्रयास करती है, फिर चाहे वह स्वामी रामदेव हो या अन्ना हज़ारे। उन्होंने कहा, केंद्र सरकार और दिल्ली पुलिस का हज़ारे और उनके साथियों को गिरफ्तार करना पूरी तरह अलोकतांत्रिक, असंवैधानिक, अमानवीय और गैर-जिम्मेदाराना है। देशवासियों को इसका विरोध करने आगे आना चाहिए। रामदेव की 20 अगस्त को देशभर में विरोध प्रदर्शन करने और दिल्ली में राष्ट्रपति प्रतिभा पाटिल को ज्ञापन देने की योजना है।  भारत स्वाभिमान ट्रस्ट के मुताबिक, हरिद्वार स्थित पतंजलि योगपीठ में सांकेतिक उपवास रखकर विरोध प्रदर्शन किया गया।